La revolució digital en què ens trobem immersos no representa tan sols un canvi tecnològic derivat de l'ús general de les TIC: ha passat a ser una veritable revolució social, econòmica i cultural, com ho fou a finals del segle XVIII la revolució industrial.
Els darrers anys s'ha produït una important difusió de múltiples serveis d'Internet entre els ciutadans, les empreses i les mateixes administracions públiques.
Però ens trobem en un grau de desenvolupament digital en què les administracions públiques i els governs només s'han aprofitat d'una petita part del que aquestes tecnologies poden oferir.
La societat digital té com a repte modificar els conceptes de la cultura del treball de la societat industrial i postindustrial.
En aquest entorn, la implementació de les polítiques públiques del Govern de Catalunya s'ha orientat a garantir arreu del territori una oferta fonamentada en xarxes de nova generació competitiva i en règim de competència, i s'ha considerat com una qüestió estratègica que condicionarà el nivell de competitivitat econòmica del nostre país i la seva cohesió social i territorial.
L'objectiu principal és convertir Catalunya en un territori connectat que aprofiti l'ús de la tecnologia i de la informació digital, que adopti les noves propostes tecnològiques per a dispositius mòbils –com la tecnologia 5G– per liderar la innovació dels serveis públics, accelerar el creixement econòmic i promoure una societat més intel·ligent, sostenible i integradora.
És a dir, dissenyar un país que connecti la infraestructura física, la infraestructura digital, la infraestructura social i la infraestructura de negocis per potenciar la intel·ligència col·lectiva.
En aquest sentit, Catalunya vol esdevenir un territori amb ciutats intel·ligents que treballin en xarxa per compartir coneixement i replicar solucions, desenvolupar projectes conjunts que generin economies d'escala i aglutinin esforços per avançar conjuntament en la millora de la qualitat de vida dels ciutadans i la sostenibilitat econòmica, ambiental i social de tot el territori.
D'aquesta manera, tots els municipis, sense cap distinció per grandària, capacitat econòmica o ubicació geogràfica, podran impulsar la seva transformació i possibilitar als seus ciutadans i empreses l'accés a serveis intel·ligents.
La tecnologia és, doncs, l'eix central per on s'implementa el desplegament de les ciutats i els territoris intel·ligents de la Catalunya digital que volem.
La sensorització de ciutats, carreteres, conreus o espais naturals permet capturar i gestionar volums de dades cada vegada més grans de manera àgil i automatitzada.
A través d'una plataforma tecnològica de territori intel·ligent, és possible tenir una gestió dinàmica del territori i prendre decisions en temps real, de manera integral i amb una visió transversal des de totes les àrees implicades.
"El Govern considera estratègic i necessari completar el desplegament de la xarxa pública de fibra òptica"
En aquest sentit, el Govern té clar que cal disposar de les infraestructures digitals que permeten connectar digitalment ciutats i territoris, especialment, xarxes de comunicacions electròniques d'alta capacitat basades en fibra òptica, per facilitar i millorar aquest treball en xarxa.
Per això, la Generalitat va engegar ja fa uns anys el desplegament d'una xarxa de fibra òptica pública amb l'objectiu de dotar-se d'una xarxa pròpia per a la connectivitat corporativa i aprofitar l'excedent de xarxa per poder oferir serveis als operadors de telecomunicacions amb condicions òptimes de competència.
Ara, atesos el retorn i l'èxit de l'impacte generat per aquesta iniciativa, el Govern considera estratègic i necessari completar el desplegament d'aquesta xarxa pública de fibra òptica per connectar totes les capitals de comarca el 2020 i el conjunt de municipis el 2023.
La fibra ha de ser també facilitadora de la implementació a tot el territori i en igualtat de condicions de l'altra gran infraestructura digital que ens ha de dur a la societat digital que volem: la 5G, que posarà en marxa una revolució mai vista abans en les comunicacions, obrirà la porta a nous serveis actualment impossibles d'oferir sota la tecnologia 4G.
Per això, el Govern de Catalunya aposta plenament per l'impuls de la tecnologia 5G amb màxima cobertura i una qualitat de servei òptima per a tot el territori.
En grans ciutats i zones molt densament poblades, el desplegament estarà garantit per la demanda del mercat, però en zones menys poblades i rurals caldrà disposar de polítiques de coordinació i intervenció publicoprivades que ajudin a garantir la viabilitat del desplegament per part dels operadors.
En aquest sentit, el Govern té en procés d'estudi establir polítiques de foment del desplegament que evitin greuges en zones de baixa densitat de població, tot reduint les inversions que ha d'afrontar un operador de 5G, relacionades amb la disponibilitat de connexió en format fibra, d'emplaçaments públics i d'equipaments, per facilitar la viabilitat del servei tot i que la demanda sigui baixa.
La consolidació de Catalunya com a societat digital i hub de referència del sud d'Europa té un full de ruta ben definit en el Pacte Nacional per a la Societat Digital recentment referendat pel Parlament de Catalunya, que fa possible compartir i fer compatibles aquestes solucions d'aplicació de tecnologia avançada amb un conjunt d'accions impulsades per la resta d'administracions municipals i supramunicipals signants del Pacte, i facilita que els processos d'innovació digital arribin a tots els racons del país.
Secretari de Telecomunicacions, Ciberseguretat i Societat Digital